דרעי, ליצמן, כץ, ביטן ונתניהו חשודים בפלילים. עקבו אחרי הכלי האינטראקטיבי של שקוף כדי לגלות באיזה שלב נמצא כל אחד וכמה זמן לקח לרשויות לקבל כל החלטה
גלגלי הצדק טוחנים לאט: בכנסת ובממשלה יש כיום חמישה נבחרים מכהנים שעומדות נגדם חקירות פליליות – המתקדמות בעצלתיים. משפטו של ראש הממשלה לשעבר בנימין נתניהו התחיל לאחר שנים של חקירות ודיונים. חיים כץ נעזר בבקשת חסינות מהכנסת ה-22 וטרם ידוע אם יוגש נגדו כתב אישום חדש על ידי היועמ"ש או ייחתם הסדר טיעון. מאז חקירותיהם הראשונות של אריה דרעי, יעקב ליצמן ודוד ביטן עברו חודשים ארוכים – אפילו שנים. בשביל להדגיש כמה המצב הזה לא נורמלי, פיתחנו כלי מעקב שיאפשר למנות את הימים שעברו בין ההליך הפלילי וכמה ימים נדרשו למשטרה, הפרקליטות והיועמ"ש להתקדם בתהליך. נציין שלכל החשודים עומדת חזקת החפות ואנו מאחלים להם ולציבור כי האמת תצא לאור ויפה שעה אחת קודם.  